MARTIN. Obyvateľom martinských sídlisk Ľadoveň a Jahodníky čoskoro pribudne v blízkosti ich bydliska nový supermarket. V Martine na Jahodníckej ulici vedľa sídla daňového úradu plánuje nemecká spoločnosť Lidl vybudovať v meste už svoju tretiu predajňu.
Aká bude náhrada za pozemky?
Tentoraz ale supermarket bude pravdepodobne vyzerať inak ako budovy tohto reťazca, ako ich poznáme z Martina i ostatných miest na Slovensku.
"Chceme sa dohodnúť, aby tu investori postavili ekologický typ Lidla, ktorý má zelenú strechu, konkrétne s pokrývkou z trávy. Boli by sme jedno z prvých miest na Slovensku s takýmto eko Lidlom. Podobné supermarkety majú napríklad v Nemecku a nám sa táto myšlienka zapáčila," predostrel nápad martinský hlavný architekt Róbert Dúbravec.
Aby však mohli investori nový Lidl v Martine postaviť, musia sa najskôr vysporiadať s majiteľmi pozemkov, na ktorých bude supermarket stáť.
Plocha pred poliklinikou Senium má totiž niekoľkých majiteľov a časť pozemkov, ktoré musí investor odkúpiť, patrí aj mestu.
Radnica preto ešte zvažuje, či požiada investorov o vybudovanie ekologickej predajne, alebo sa s nimi v rámci kompenzácie skúsi dohodnúť na postavení napríklad detského ihriska, v niektorej z mestských častí.
"Na Ľadovni a v Jahodníkoch sa zo supermarketov nachádza iba Tesco, a preto ďalší reťazec s potravinárskym a spotrebným tovarom, ktorý lepšie pokryje túto oblasť, je vítaný. Navyše, je v súlade s územným plánom mesta," doplnil Róbert Dúbravec.
Ak všetko pôjde hladko a čoskoro dôjde k vysporiadaniu sa pozemkov, Lidl v Martine postavia ešte tento rok.
Sto ľudí, sto chutí
Myšlienku nového reťazca uvítali i niektorí Martinčania.
"Ja budem len rada, keďže do Tesca nechodím. Aspoň nemusím obchádzať mesto a Lidl budem mať po ceste domov," potešila sa Monika Rónová. Jej názor podporila i Veronika Kosmeľová.
"Tiež som za, aby ho tu postavili. Ľadovenské Tesco nenavštevujem a keď prídem do Lidla v meste, stále je tam plno, lebo už ráno tam ľudia vystávajú, čakajú na akciovky a poobede už nič nedostať. Aspoň budú mať Turčania robotu a ľudia sem budú chodiť nakupovať, pretože sú to potraviny a nie obchod s oblečením," vyjadrila sa.
Maroš Choleva a Veronika Kotríková sa zas zhodli, že by bolo vhodnejšie v Martine napríklad opraviť cesty alebo dotiahnuť nové pracovné ponuky, ako stavať ďalší obchod.
Výstavbu v Jahodníkoch vidí však pozitívne Róbert Martečík.
"Nápad schvaľujem. Veď v týchto končinách okrem CBA nič nie je. Super, už aby to bolo. A ľudia, čo bývajú v Jahodníkoch a okolí, nemusia za nákupmi bežať ďaleko. A tiež vznikne aspoň pár nových pracovných miest," zareagoval Martinčan.